በ371 ሚሊየን ብር የስጋ ማቀነባበሪያ ፋብሪካ ሊገነባ ነው
– አለም አቀፉ አላና ግሩፕ በመባል የሚታወቀው የህንድ ኩባንያ በ371 ሚሊየን ብር የስጋ ማቀነባበሪያ ፋብሪካ ለመገንባት የሚያስችለውን የስምምነት ፊርማ ኢቲጂ ዲዛይነር ኤንድ ኮንሳልቲ ከተባለ ሀገር በቀል ድርጅት ጋር አካሄደ።  የፊርማው ስነ-ስርዓት የኢንዱስትሪ ሚኒስቴር አፈራራሚነት የተካሂደ ሲሆን፤ በኢትዮጵያ በኩል ኢቲጂ ዲዛይነር ኤንድ ኮንሰልታንት የተባለው ሀገር በቀል ድርጅት ዋና ዳይሬክተር  ዶክተር እሸቱ ተመስገን ሲያካሂድ በኩባንያው በኩል ደግሞ ተወካዩ አማን አር ካሃነ አካሂደዋል።በፊርማው ስነ-ስርዓት ወቅት የኢንዱስትሪ ሚኒስትር ዴኤታ ዶክተር መብራቱ መለስ እንደተናገሩት፤ የፋብሪካው መከፈት የቁም እንስሳት ላይ እሴት ሳይጨመር በቁማቸው ወደ ውጭ መላክንና የቁም እንስሳት የኮንትሮባንድ ንግድን በመከላከል በኩል ከፍተኛ ጠቀሜታ ይኖረዋል።እንደ ሚኒስትር ዴኤታው ገለፃ ኩባንያው በኢትዮጵያ መገንባቱ በዝቅተኛ ደረጃ ላይ የሚገኘውን የስጋ ኤክስፖርት ምርትን እንደሚያሳድገው ጠቁመው፤ ይህም በዕድገትና ትራንስፎርሜሽን እቅዱ ከዘርፉ ለማግኘት የታቀደውን የውጭ ምንዛሬ ለማሳካት እንደሚረዳ ተናግረዋል።ኩባንያው የሀገሪቱን አርብቶ አደሮች የእንስሳት ሀብታቸውን በዘመናዊ የዕርባታ ዘዴ ተጠቅመው የገበያውን ፍላጎት በማሟላት ከዘርፉ ተጠቃሚ የሚሆኑበትን ዕድል እንደሚያሰፋም ይጠበቃል ብለዋል።እንዲሁም ቆዳን በግብዓትነት ለሚጠቀሙ ኢንዱስትሪዎች የቆዳ አቅርቦትን አስተማማኝ በማድረግ በኩል ከፍተኛ ጠቀሜታ እንደሚኖረውም ገልፀው፤ የኩባንያው በሀገሪቱ ውስጥ መቋቋም ለበርካቶች የስራ እድል ከመፍጠሩም በላይ የቴክኖሎጂ ሽግግርን በማምጣት በኩልም ጠቀሜታ እንደሚኖረው ሚኒስትር ዴኤታው ጠቁመዋል።ፋብሪካው በኦሮሚያ ክልል ዝዋይ፣ አዳሚ ቱሉ ላይ በተረከበው 75 ሔክታር መሬት ላይ የሚገነባ ሲሆን፤ ደረጃውን የጠበቀ ቄራ በማቋቋም የስጋ ምርቱን አሽጎ ወደ ውጭ ለመላክ ያለውን እቅድ ተግባራዊ ለማድረግ በመንቀሳቀስ ላይ ይገኛል ብለዋል።ኩባንያውን በመወከል የፊርማ ስነ ሰርዓቱ ላይ የተገኙት አማን አር ካሃን በበኩላቸው፤ በኢትዮጵያ ያለውን የቁም እንስሳት ሀብትና የአየር ንብረት በመመልከት ኩባንያውን ለመክፈት እንደታቀደ ገልፀው፤ የኩባንያው በኢትዮጵያ መከፈት የቴክኖሎጂ ሽግግር በማድረግ በኩልም ከፍተኛ ጠቀሜታ ይኖረዋል ብለዋል።በቅርቡም ኩባንያው በተረከበው ቦታ ላይ የፋብሪካ ተከላ ስራውን በመጀመር በቅርቡ ምርቱን ማምረት እንደሚጀምርም  ተወካዩ መናገራቸውን ዋልታ ኢንፎርሜሽን ማዕከል ዘግቧል።